Në lidhje me pyetjen 1 dhe 2 të kërkesës për informim, ju sqarojmë se Zyra e Komisionerit ka publikuar raportin vjetor 2023 ku paraqet veprimtarinë institucionale përgjatë vitit të kaluar. Në këtë raport, të cilin e gjeni në lidhjen <https://idp.al/wp-content/uploads/2024/03/Raporti_2023.pdf> janë publikuar të dhënat e monitorimit të transparencës proaktive të autoriteteve publike, në kapitullin dedikuar të drejtës për informim.

Në lidhje me pyetjen 3, ju informojmë se gjatë vitit 2023, Zyra e Komisionerit ka publikuar për të katërtin vit radhazi Indeksin e Transparencës së Autoriteteve Publike Qendrore dhe të Varësisë dhe Indeksin e Transparencës së Njësive të Vetëqeverisjes Vendore. Në lidhje me metodologjinë e përdorur si dhe renditjen e autoriteteve mund të konsultoni raportet e publikuara, në lidhjen <https://idp.al/raporte-monitorimi/>.

Për sa i përket pyetjes 4, ju informojmë se Zyra e Komisionerit administroi 956 ankesa për vitin 2023 ndërkohë në periudhën janar – maj 2024 administroi 473 ankesa në zbatim të ligjit 119/2014 “Për të Drejtën e Informimit”, i ndryshuar (në vijim LDI).

Në lidhje me pyetjen 5, ju informojmë se bazuar në nenin 3 të LDI “ *Çdo person gëzon të drejtën e njohjes me informacionin publik, pa u detyruar të shpjegojë motivet. Autoriteti publik është i detyruar të informojë kërkuesin nëse ka ose jo në zotërim informacionin e kërkuar. Çdo person ka të drejtë të njihet me informacionin publik, nëpërmjet dokumentit origjinal ose duke marrë një kopje të tij në formën ose formatin që mundëson akses të plotë në përmbajtjen e dokumentit. Informacioni publik që i është dhënë një personi, nuk mund t’i refuzohet asnjë personi tjetër që e kërkon atë, me përjashtim të rastit kur informacioni përmban të dhëna personale të subjektit, në përputhje me nenin 17 të këtij ligji”*. Në faqen zyrtare të Komisionerit gjeni gjithashtu të publikuara të gjitha raportet vjetore dhe konkretisht në lidhjen <https://idp.al/raporte-vjetore/>. LDI parashikon detyrimin që çdo autoritet publik të publikojë “*Programet model të transparencës*” dhe “*Kategoritë e informacionit që bëhet publik pa kërkesë*”. Gjithashtu në këtë ligj përcaktohet dhe “*Mënyrat e dhënies së informacionit*”, “*Afati për marrjen e informacionit*”, “*Kufizimet e të drejtës për informim*”, “*Procedurat për shqyrtimin e ankesave*”, “*Kompetencat e Komisionerit*”, “*Sanksionet administrative*”, etj.

Në lidhje me pyetjen 6 sqarojmë se bazuar shkronjën f) të nenit 9/1 të LDI “*Komisioneri bën rekomandime për autoritetet publike lidhur me konceptimin dhe zbatimin e programeve institucionale të transparencës*”. Rekomandimet e Zyrës së Komisionerit në zbatim të LDI i gjeni në lidhjen <https://idp.al/rekomandime/>.

Për konsolidimin e një mjedisi sa më të hapur e transparent për publikun, Zyra e Komisionerit miratoi Rekomandimin për zbatimin e programit institucional të transparencës të autoriteteve publike, të cilin e gjeni në këtë lidhje <https://idp.al/wp-content/uploads/2024/04/Rekomandim_per_zbatimin_e_PT.pdf>. Në këtë dokument përcaktohen rregullat e detajuara për informacionin që duhet të publikohet në faqen zyrtare të internetit të AP, në mënyrë sa më të thjeshtë e të plotë të mundshme për qytetarët.